Diari Oficial de la Generalitat Valenciana


Sumari del DOGV 4459, del 13-03-2003 (2003/2582)

ACORD de 31 de gener de 2003, de la Comissió Territorial d'Urbanisme de València, relatiu a la taxació conjunta del barri la Cautiva d'Aldaia.
----------------------------------------------------------------------------------------------------------------------------------------------

### Dades del document

Número de DOGV
:   4459

Data del DOGV
:   13-03-2003

Secció del DOGV
:   V. ALTRES ANUNCIS - F) EXPROPIACIONS

Número del document
:   2003/2582


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 31 de gener de 2003, de la Comissió Territorial d'Urbanisme de València, relatiu a la taxació conjunta del barri la Cautiva d'Aldaia. [2003/S2582]
  
En relació amb l'expedient remés per l'Ajuntament d'Aldaia, relatiu a la taxació conjunta del barri la Cautiva.
  
Antecedents de fet
  
Primer
  
Mitjançant Resolució de l'Alcaldia adoptada amb data 22 de juliol de 2002 es va acordar exposar al públic el projecte d'expropiació per taxació conjunta per al col·lector de drenatge del barri la Cautiva del terme d'Aldaia, després d'això es va procedir a publicar els corresponents anuncis en el periòdic Levante, de 3 d'agost de 2002, i en el Butlletí Oficial de la Província, i el Diari Oficial de la Generalitat Valenciana, exposició al públic en el tauler d'anuncis de l'Ajuntament, així com a efectuar les notificacions individuals als titulars de drets. Durant la fase d'informació al públic es va formular una al·legació pel Sr. Francisco Juan Rodríguez Menéndez. La Comissió de Govern de l'Ajuntament acorda amb data 15 d'octubre de 2002 aprovar el projecte i remetre'l per a la seua aprovació per la Comissió Territorial d'Urbanisme.
  
Segon
  
L'objecte del projecte és obtindre, a través del procediment d'expropiació per taxació conjunta, els terrenys necessaris per a la construcció d'un col·lector que permeta el drenatge del barri la Cautiva, obres que s'enquadren dins de les inversions del pla operatiu local de la Diputació Provincial de València per a l'any 2002 en el municipi d'Aldaia. A tal fi s'ha redactat el corresponent projecte denominat Drenatge del barri de la Cautiva la inclusió del qual dins del pla Operatiu local de la Diputació porta implícita la declaració d'utilitat pública i la necessitat d'ocupació dels terrenys a l'efecte de l'expropiació forçosa.
  
Els terrenys afectats comprenen una superfície de 4.517 m², dels quals 3.631 m² són d'ocupació temporal, mentre la resta, 886 m², constituïx superfície que s'ha d'expropiar. El Pla General assigna als terrenys afectats la qualificació, d'una banda de jardins, parcs i àrees de joc, tant de sistema general com de sistema local, i d'una altra de viari.
  
Tercer
  
La documentació aportada consta de memòria, plans i fulls individualitzats.
  
Quart
  
Durant la tramitació de l'expedient s'han sol·licitat els informes sectorials següents:
  
Gerència Regional del Cadastre, Ministeri d'Economia i Hisenda, sol·licitat el 7 de novembre de 2002 i rebut el 13 de gener de 2003 en sentit favorable a la valoració del sòl, si bé s'hauria de comprovar que hi ha acceptació expressa dels interessats de les quantitats que s'apliquen per l'ocupació temporal. Si esta acceptació no existix, s'han de justificar dites quantitats.
  
Conselleria d'Obres Públiques, Urbanisme i Transports, Servici d'Expropiacions, sol·licitat el 7 de novembre de 2002.
  
Cinqué
  
L'expropiació que es tramita porta causa de la resolució del projecte Drenatge del barri de la Cautiva la inclusió del qual dins del Pla Operatiu Local de la Diputació Provincial de València porta implícita la declaració d'utilitat pública i la necessitat d'ocupació.
  
Sisé
  
La Comissió Informativa de la Comissió Territorial d'Urbanisme de València, en sessió realitzada el 28 de gener de 2003, va emetre l'informe relatiu al projecte que ens ocupa, i complix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
Se sotmet a la Comissió Territorial d'Urbanisme de València l'aprovació definitiva del projecte d'expropiació per taxació conjunta tramitat per l'Ajuntament d'Aldaia de determinats terrenys. L'aprovació definitiva dels projectes d'expropiació per taxació conjunta correspon a la Comissió Territorial d'Urbanisme de conformitat amb el que establixen els apartats 6 al 8 de l'article 202 del Reglament de Gestió Urbanística, aprovat pel Reial Decret 3.288/1978, de 25 d'agost (RGU), i en l'article 10.d del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense cap valoració de l'oportunitat del projecte, i, al mateix temps, la intervenció d'este òrgan ho serà sense perjuí de la ulterior actuació del Jurat Provincial d'Expropiació, que serà el que, en última instància, si existix oposició dels expropiats, resoldrà sobre el preu just. Així les coses, la intervenció de la Comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és prou per a complir els preceptes legals i que el mètode de valoració efectuat s'ha ajustat als procediments legalment exigibles.
  
L'article 23 de la Llei 6/1998, de 13 d'abril, sobre Règim del Sòl i Valoracions (LRSV) disposa que «als efectes d'expropiació, les valoracions del sòl s'efectuaran d'acord amb els criteris establits en la present llei, qualsevol que siga la finalitat que la motive i la legislació, urbanística o d'un altre caràcter, que la legitime». D'esta manera, en eixe simple control de legalitat que ens ocupa, es tractarà fonamentalment de comprovar l'adequació del projecte a esta llei i a la normativa complementària d'esta.
  
Segon
  
La tramitació de l'expedient d'expropiació per taxació conjunta ha sigut correcta, de conformitat amb el que resulta de l'article 36 de la Llei 6/1998, de 13 d'abril, sobre Règim del Sòl i Valoracions (LRSV) i dels apartats 2 i següents de l'article 202 del RGU, norma supletòria estatal que regula amb detall el procediment d'aprovació de les expropiacions per taxació conjunta.
  
Tercer
  
La documentació del projecte d'expropiació per taxació conjunta és suficient, a l'efecte del compliment del que preceptua l'article 202.1 del RGU.
  
Quart
  
Els terrenys afectats per l'expropiació tenen la condició de sòl urbanitzable destinat a jardins, parcs, àrees de joc i viari (Sector 2 MQ-0) del Pla General d'Ordenació Urbana d'Aldaia aprovat definitivament per la CTU el 5 de gener de 1990.
  
Cinqué
  
L'article 27 de la LRSV regula el valor del sòl urbanitzable i reconeix l'existència de dos situacions diferents en funció de l'estat de desenrotllament urbanístic del sòl:
  
Que es trobe delimitat l'àmbit o s'hagen establit les condicions per al seu desenrotllament (valor de sòl urbanitzable).
  
O inexistència dels supòsits anteriors (valor de sòl no urbanitzable).
  
En el present supòsit es va aplicar l'article 27.2, és a dir, a l'aprofitament que corresponga s'aplica el valor bàsic de repercussió en polígon, deduït de les ponències cadastrals. No obstant això, i atés que el valor resultant de la dita operació resulta manifestament inferior al de mercat s'adopta el criteri de valoració pel valor de mercat deduït de l'aprofitament a què el propietari de cada finca té dret per al quadrienni que corresponga. El valor resultant per als terrenys que s'ha d'expropiar és de 69,45 euros/m²s.
  
Quant a la indemnització per ocupació temporal del sòl, d'acord amb l'article 112 Llei d'Expropiació Forçosa, serà la que resulte de l'acord entre l'administració i el propietari.
  
Ha de concloure's, que la valoració del sòl portada a terme per l'Ajuntament s'ha ajustat al que disposa l'article 27 de la LRSV.
  
Mitjançant certificat emés per la secretària de l'Ajuntament d'Aldaia es justifica que s'ha subscrit conveni amb tots els propietaris afectats per l'ocupació temporal, per la qual cosa s'ha complit amb el que exigix l'article 112 de la Llei d'Expropiació Forçosa.
  
Sisé
  
L'article 31 de la LRSV assenyala que les plantacions, sembrats, obres i instal·lacions que existisquen en el sòl, llevat que pel seu caràcter d'obres permanents hagen sigut tingudes en compte en la determinació del valor del terreny, es valoraran, amb independència d'este, d'acord amb els criteris de la Llei d'Expropiació Forçosa, i l'import serà satisfet als titulars. Al seu torn, l'article 31.2 de la LRSV establix que el valor de les edificacions es calcularà amb independència del sòl i es valorarà d'acord amb la normativa cadastral en funció del cost de reposició corregit en atenció a l'antiguitat i estat de conservació. Finalment, els articles 31.3 i 32 es referixen a les indemnitzacions a favor d'arrendataris i a la valoració de les concessions administratives i dels drets reals.
  
El projecte d'expropiació no considera l'existència de plantacions o edificacions que hagen de ser indemnitzables, per la qual cosa s'entenen inexistents.
  
Sobre el valor total del preu just (després de la suma del valor del sòl i el de les obres, plantacions i instal·lacions) s'ha aplicat el premi d'afecció del 5%, de conformitat amb el que establix l'article 47 de la Llei d'Expropiació Forçosa.
  
Seté
  
L'acord d'aprovació de l'expedient d'expropiació, pel procediment de taxació conjunta, habilita que, amb el pagament previ o depòsit de l'import, puga procedir-se a l'ocupació de la finca, i produïx els efectes prevists en els números 6, 7 i 8 de la Llei d'Expropiació Forçosa, sense perjuí de la valoració, si és procedent, pel Jurat Provincial d'Expropiació (article 138.4 RD 1.346/1976, pel qual s'aprova la Llei del Sòl i Ordenació Urbanística i article 202 i 203 del RD 3.288/1978, pel qual s'aprova el Reglament de Gestió Urbanística).
  
Huité
  
Correspon a la Comissió Territorial d'Urbanisme la competència per a l'aprovació definitiva dels expedients d'expropiació per taxació conjunta, de conformitat amb l'article 10.d) del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
En virtut de tot el que s'ha exposat, la Comissió Territorial d'Urbanisme, en sessió realitzada el 31 de gener de 2003, acorda:
  
Primer. Aprovar l'expedient d'expropiació per taxació conjunta del barri la Cautiva, tramitat per l'Ajuntament d'Aldaia.
  
Segon. Aprovar les valoracions de béns i de drets que s'ha d'expropiar.
  
Tercer. Declarar la urgent ocupació dels béns i drets afectats.
  
Contra el present acord, que no posa fi a la via administrativa, pel que fa al punt 3 es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data d'haver rebut la present notificació.
  
Tot això, sense perjuí que es puga exercitar qualsevol altre recurs que s'estime oportú.
  
Respecte dels punts 1 i 2 no es pot interposar cap recurs per tractar-se d'actes de tràmit que no donen lloc a la impossibilitat de continuar un procediment ni produïxen indefensió.
  
Així mateix procedix notificar el present acord als interessats titulars de béns que figuren en el projecte d'expropiació, i acompanyar este de la còpia del corresponent full de preu just i significar-los que, en el termini dels 20 dies hàbils següents al d'haver rebut tal notificació, podran manifestar per escrit davant d'esta Comissió Territorial d'Urbanisme la seua disconformitat amb la valoració establida en l'expedient aprovat. Si en tal termini els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i s'entendrà determinat el preu just definitivament i de conformitat.
  
Dels fulls d'apreciació impugnats es donarà trasllat per esta Comissió, junt amb l'expedient, al Jurat Provincial d'Expropiació Forçosa de València, i la taxació dels béns es farà d'acord amb els criteris de valoració establits en la Llei sobre Règim del Sòl i Valoracions.